**Informasjon til foreldre/foresatte i helsestasjon, barnehage og skole**

**- Bedre Tverrfaglig Innsats (BTI) er en modell for å bli bedre til å ivareta barn, unge og deres foreldre og sikre bedre samarbeid mellom alle de som er i laget rundt**

Her kommer litt informasjon om Steinkjer kommunes oppvekststrategi og noen nye tiltak til deg som forelder/foresatt til barn og unge i Steinkjer. Det skal være trygt og godt for barn og unge å vokse opp i Steinkjer kommune. Av og til oppstår likevel utfordringer og vansker som gjør at ikke alle har det så bra eller trenger litt ekstra innsats. Da skal de og familiene deres få hjelp så tidlig som mulig.

Et av målene i det som kalles Oppvekstreformen, som tredde i kraft 01.01.22 i hele Norge, er at hjelpen som gis skal bli bedre tilpasset barn og familiers behov. Rettsikkerheten for barn og familier skal bli godt ivaretatt og ressursbruken og oppgaveløsningen skal bli mer effektiv. Reformen skal bidra til å styrke det forebyggende arbeidet og tidlig innsats i kommunene, og flytter mer ansvar fra staten til kommunene. Steinkjer kommune svarer opp lovendringene med innføring av *BTI-modellen* og den helhetlige oppvekstreformen *En trygg og god oppvekst i Steinkjer – for alle*. Dette gjelder alle i laget rundt barn, unge, familier, barnehager og skoler.

Man kan si at *En trygg og god oppvekst i Steinkjer – for alle* er paraplyen som samler alt som gjøres i kommunen for målgruppen gravide, barn, unge og familier. Den nye *BTI-modellen* er en bit av det. Det er en modell som skal gjøre oss som kommune og ansatte bedre til å ivareta barn, unge og deres foreldre. Den inneholder derfor ulike hjelpetekster, verktøy, veiledninger og planer for både innbyggere, ledere og ansatte.

**I Steinkjer kommunes BTI-modell** [**www.steinkjer.bedreinnsats.no**](http://www.steinkjer.bedre) **finner du følgende:**

Hovedsiden med veiledning til innbyggere: Hva gjør jeg som innbygger, kompis, trener eller nabo dersom jeg blir urolig eller bekymret for et barn eller en ungdom?

[Handlingsveileder](https://steinkjer.bedreinnsats.no/bti-veileder/) – Denne skal veilede ansatte i hvordan de skal handle på en uro eller en bekymring rundt et barn eller en ungdom, og hvordan vi skal koble på andre støttetjenester ved behov.

[Samhandlingsmodell](https://steinkjer.samhandlingsmodell.no/) – Det overordnede planverket og oversikten som viser hvordan kommunen samarbeider rundt barn og unge på kommunenivå, enhetsnivå og individnivå. Dette er det som beskriver oppvekststrategien og kommunens plan for det forebyggende arbeidet.

[Stafettlogg](https://www.visma.no/samhandling/stafettloggen/) - en digital samhandlingsplattform hvor dere foreldre/foresatte får god innsikt. Stafettloggen ligger inne i programmet Visma Flyt samspill.

* Den er et samarbeidsverktøy og en elektronisk logg med oversikt over avtaler, mål og tiltak rundt et barn eller en ungdom, og evt. samarbeidspartnernes samarbeid, med innlogging med BankID. Her gjøres eksempelvis evalueringer, og meldinger med sensitivt innhold kan sendes trygt.
* Opprettes av en stafettholder på enheten etter samtykke av dere som foresatte. Foresatte eier loggen, men stafettholder har ansvaret for å drifte den. Loggen kan til enhver tid avsluttes, dersom dere ønsker det. Den kan også åpnes opp igjen ved behov senere.
* Foresatte gir samtykke til hvem som skal ha innsikt i loggen til barnet, eksempelvis noen på barnehagen/skolen, helsesykepleier eller andre samarbeidspartnere.
* Kun tjenester som er aktive i arbeidet rundt barnet, kan ha tilgang til loggen.
* Steinkjer tar i bruk verktøyet fra høsten 2023 og det gis opplæring til ansatte fortløpende.

**Har du spørsmål om hva dette er kan du spørre BTI-kontakten/superbrukeren på enheten for barnet ditt går, eller lese mer på kommunens nettsider her:** [**Barn, unge og familie – En trygg og god oppvekst – for alle.**](https://www.steinkjer.kommune.no/tjenester/barn-unge-og-familie/en-trygg-og-god-oppvekst-for-alle/)